РЕГЛАМЕНТ (ЕО) № 230/2009 НА КОМИСИЯТА
от 19 март 2009 година
за изменение на Регламент (ЕО) № 382/2005 относно установяване на подробни правила за прилагане на Регламент (ЕО) № 1786/2003 на Съвета относно общата организация на пазара на сух фураж
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1782/2003 на Съвета от 29 септември 2003 г. относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители и за изменение на регламенти (ЕИO) № 2019/93, (ЕО) № 1452/2001, (ЕО) № 1453/2001, (ЕО) № 1454/2001, (ЕО) № 1868/94, (ЕО) № 1251/1999, (ЕО) № 1254/1999, (ЕО) № 1673/2000, (ЕИO) № 2358/71 и (ЕО) № 2529/2001 (1), и по-специално член 71, параграф 2, втора алинея от него,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (2), и по-специално член 90 във връзка с член 4 от него,
като има предвид, че:
(1)
В съответствие с член 18 от Регламент (ЕО) № 382/2005 на Комисията (3) срокът за подаване на исканията за помощи за преработвателни предприятия по отношение на продуктите от сектора на сухите фуражи, регламентирани в член 86 от Регламент (ЕО) № 1234/2007, за последния месец на всяка пазарна година, завършваща на 31 март, е само 15 дни, докато за останалите месеци от пазарната година този срок е 45 дни. С оглед на административните проблеми, срещани в резултат на този кратък срок, той следва да бъде удължен до 30 април.
(2)
Регламент (ЕО) № 382/2005 следва да бъде съответно изменен.
(3)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
В член 18 от Регламент (ЕО) № 382/2005 параграф 3 се заменя със следното:
„3. Чрез дерогация от параграф 1 след датата 30 април, следваща края на съответната пазарна година, не може да се подават искания за помощ за същата пазарна година, освен при форсмажорни или извънредни обстоятелства.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 март 2009 година.